# Pokračovanie projektu ,,Spoločne pre zelenú Európu“

Stredná odborná škola stavebná na Tulipánovej ulici v Žiline v školskom roku 2016/2017 pokračuje vo veľmi dobre rozbehnutej spolupráci so školami v Taliansku v rámci projektu „Spoločne pre zelenú Európu“ v rámci progamu Erasmus+. Spolupracuje s inštitúciou EGINA v Gualdo Cattaneo a v rámci bilaterálnej dohody so školou IIS Aldini Valeriani – Sirani v Bologni.

Začiatkom októbra sa zúčastnili štyria žiaci výmenného pobytu v Bologni. Počas dvoch týždňov absolvovali odbornú prax v medzinárodnej spoločnosti ACMA. Prax bola zameraná na montáž, údržbu a opravu baliarenských strojov a ich častí. Bola to pre nich „veľká škola života“, nakoľko bývali v talianskych rodinách, spoznávali novú európsku kultúru a ľudí.

Na začiatku apríla štyria učitelia SOŠ stavebnej v Žiline vycestovali do stredného Talianska do mesta Gubbia a ich cieľom bolo získať poznatky a skúsenosti o spôsoboch dosiahnutia nízkej energetickej náročnosti budov, ktorá úzko súvisí s ochranou životného prostredia a vyjadruje postoj vlastníka budovy.

Učitelia sa zúčastnili štrukturovaného kurzu organizovaného inštitúciou European Grants International  Academy Srls Unipersonale  v spolupráci so štúdiom architektúry Ecoaziani.

V teoretickej časti získali poznatky o tom, ako treba postupovať, na čo sa pri analýze zamerať, ako rozvinúť povedomie o vhodných energetických návykoch medzi širokou verejnosťou, ako identifikovať problémy, previesť odborné merania, prezentovať výsledky a vytvoriť akčný plán pre energetickú efektívnosť.

Sami vykonali analýzu niektorých miestností budovy Technickej školy v meste Gubbio, kde sa kurz konal, zrealizovali výskum energetickej náročnosti budovy základnej školy v Gubbio spoločne s energetickým tímom z Technickej školy. Odborná časť pobytu bola doplnená aj prehliadkou historických miest Gubbio, Foligno a vyvrcholila návštevou Ríma.

V závere pobytu boli získané skúsenosti a poznatky aplikované na našu školu v Žiline, a radi by sme ich ďalej rozšírili v rámci nasledujúceho projektu Strategické partnerstvo.

Pokračovaním bilaterálnej dohody s talianskou školou [Istituto Aldini Valeriani](http://www.iav.it/) v Bologni bola týždňová stáž učiteľov z rôznych častí Talianska – zo Sicílie, Mantovy a Bologne v závere apríla 2017 v Žiline. Cieľom pobytu bolo zoznámiť ich so školským systémom na Slovensku, navštíviť rôzne typy škôl a spoznať našu krajinu.

V Žiline navštívili Hotelovú akadémiu, SOŠ elektrotechnickú, Súkromnú obchodnú akadémiu a samozrejme našu Strednú odbornú školu stavebnú na Tulipánovej ulici. Zoznámili sa s organizáciou teoretického a praktického vyučovania, videli vybavenie škôl. Stretli sa a diskutovali so žiakmi a učiteľmi, ktorí sa zúčastnili stáží v rámci programu Erasmus+.

Vrcholom bola návšteva Žilinskej univerzity a stretnutie s prorektorom pre medzinárodné vzťahy Jozefom Ristvejom a manažérkou Národnej služby pre elektronickú spoluprácu škôl pre eTwinning na univerzite Ľubicou Sokolíkovou.

Naša škola úzko spolupracuje s firmou Giacomini,s.r.o. Žilina, ktorej prehliadku pripravil pre našu návštevu p. František Kocian. Aj touto cestou ďakujeme za ochotu a vynikajúcu spoluprácu so všetkými menovanými školami a s firmou Giacomini. Na záver pobytu si prevzali talianski učitelia od riaditeľa SOŠ stavebnej Josefa Ilčíka certifikáty.

Sme veľmi radi, že Stredná odborná škola stavebná má veľmi dobré podmienky pre zapájanie žiakov a učiteľov do projektov a radi by sme aj naďalej vytvárali nové možnosti nielen pre obohatenie vyučovacieho procesu, ale aj pre zdokonalenie jazykových kompetencií a osobnostný rozvoj účastníkov projektu.